钦定古今图书集成/历象汇编/庶征典/第172卷 > 《管窥辑要》 > 《进异马驹表》令狐楚
## 钦定古今图书集成/历象汇编/庶征典/第172卷 > 《管窥辑要》 > 《进异马驹表》令狐楚

臣某言：得当道征马使穆林状称，“忻州定襄县王进
封村界，去五月十二日夜，孳化马群内，异驹一匹，白
䯄文马画图送到者。”臣谨差虞候辛峻专往考验，并
母取到太原府，而毛色变换，与青䯄色，驼头、跌额、红
鼻肉鬃，尾上茸毛，额带星及旋肋骨，左右各十八枝，
四蹄青，两眼黑。续得《穆林状》称，“当生之夜，群马皆嘶”，
灵质炳然，休征备矣。臣某〈中谢〉臣闻马之精也，自天
而降；马之功也，行地无疆。是以武藉其威，文荣其德。
谨按《马经》云：“肋数十陆者行千里。”伏惟陛下握负图
之瑞，㹅服阜之灵，异物殊祥，蔚然丛集。臣观前件驹，
灵表挺特，雄姿逸异，颈昂昂而凤顾，尾宛宛以蛇蟠。
信坤元之利贞，诚太乙之元贶。自将到府，便丽于宫。
每饮以清池，牧于芳草，则弥日翘立，驱之不前。及长
风时来，微雨新霁，辄骧首奔骋，追之莫及。臣某恒亲
省视，专遣柔驯，倘骏骨峰生，奇毛日就，获登华厩，既
备属车，远齐飞兔之名，上奉应龙之驭。天下大庆，微
臣至愿。见今养饲，至秋中即专进献。伏惟陛下兼爱好奇，想其风彩，今谨图画，随表上进，伏乞圣恩宣付
史馆，俾此丕烈，垂于无穷。臣无任战越之至。